|  |  |  |
| --- | --- | --- |
| Resumé og kommentarer til høringssvar vedrørende lovforslag om ændring af arbejdsmiljøloven og arbejdsskadesikringsloven (Lempelse af anmeldepligten for arbejdsulykker, tydeliggørelse af Sikkerhedsstyrelsens tilsyn med autorisationsordningen på asbestområdet m.v.) |  | J.nr. 2025 - 29010JFJB15. september 2025 |
|   |  |  |
|  |  |  |
|  |  |  |

Indledning

Lovforslaget har været sendt i ekstern høring i perioden 27. juni – 22. august 2025 hos følgende organisationer og myndigheder:

Advokatrådet, Arbejdsmarkedsrådet (som består af repræsentanter fra Fagbevægelsens Hovedorganisation, Dansk Arbejdsgiverforening, KL, Akademikerne og Danske Regioner), AM-PRO, Ankestyrelsen, Arbejdsmarkedets Erhvervssikring, Arbejdsmarkedets Tillægspension, Blik- og Rørarbejderforbundet, Bureau Veritas Denmark A/S, Business Danmark, Bygge-, Anlægs- og Trækartellet, Byggeriets Kvalitetskontrol A/S, Bygherreforeningen, Dahlberg, Dancert A/S, Danmarks Frie Fagforening, Danmarks Rederier, Dansk Byggeri, Dansk Erhverv, Dansk Industri, Dansk Metal, Danske Advokater, Danske Byggefag, Den Danske Dommerforening, Den Kooperative Arbejdsgiver- og Interesseorganisation i Danmark, Det Faglige Hus, Erhvervsstyrelsen, Fagligt Fælles Forbund, Finans Danmark, Finansforbundet, Finanstilsynet, FOA, Forhandlingsfællesskabet, Forsikring & Pension, Forsikringsforbundet, Forsikringsmæglerforeningen, Frie Funktionærer, Garantifonden for Skadesforsikringsselskaber, GLS-A, HK, Howden Danmark, IDA, KL, Kloakmestrenes Kontrolinstans ApS, Kooperationen, Kristelig Arbejdsgiverforening, Kristelig Fagbevægelse, Lederne, Lærernes Centralorganisation, Medarbejder- og Kompetencestyrelsen, Offentligt Ansattes Organisationer, Sedgwick Danmark, SMVdanmark, Socialpædagogernes Landsforbund, Tapcert ApS, TEKNIQ Arbejdsgiverne, TEKNIQ Kvalitet ApS, Valcert ApS, Validan ApS og Willis Towers Watson.

# Der er modtaget høringssvar fra følgende

Akademikerne, AM-PRO, Arbejdsmarkedets Erhvervssikring (AES), Dansk Arbejdsgiverforening (DA) på vegne af DA-fællesskabet, Danske Rederier, Danske Regioner, Fagbevægelsens Hovedorganisation (FH), Finans Danmark, Forsikring & Pension (F&P), Færge Rederierne, Kommunernes Landsforening (KL), Lederne, Malerforbundet, Reddernes Fagforening, Rigsrevisionen samt en privat borger.

Følgende har ingen bemærkninger

# Rigsrevisionen.

# Generelle bemærkninger

DA, Danske Rederier, Danske Regioner, Finans Danmark, F&P, KL og Lederne støtter forslaget om ændring af arbejdsskadesikringsloven, som lemper arbejdsgivers anmeldepligt.

DA værdsætter, at regeringen har imødekommet ønsket fra KL og DA. Danske Rederier hilser forslaget om administrative lettelser velkommen, og Lederne anerkender behovet for at forenkle de administrative processer ved mindre alvorlige ulykker, samtidig med at alvorlige arbejdsulykker fortsat anmeldes rettidigt. Danske Regioner, Finans Danmark og F&P anfører, at ændringen kan bidrage til en administrativ lettelse uden at forringe tilskadekomnes rettigheder. F&P anfører desuden, at de er enige i, at ændringen ikke afskærer tilskadekomne fra at modtage godtgørelse og erstatning efter arbejdsskadesikringsloven, idet ulykker, der ikke har medført fravær, men som antages at kunne begrunde krav på ydelser efter loven, fortsat er anmeldepligtige.

KL bemærker, at regeringen med lovforslaget imødekommer KL’s ønske om at lette de administrative byrder for arbejdsgiverne, og samlet set vurderer KL, at ændringen er et skridt i den rigtige retning. KL har dog anført, at de gerne havde set, at ændringen kunne træde i kraft allerede den 1. januar 2026. DA foreslår tilsvarende, at fraværskriteriet udgår for at undgå unødvendige registreringer. Alternativt at vejledningen til registrering suppleres med tydelige eksempler på ulykker med meget begrænset fravær, som fortsat skal anmeldes.

AM-PRO kan tilslutte sig ambitionen om at forenkle anmeldeproceduren, således ulykker med væsentligt fravær opprioriteres i forbindelse med sagsbehandling. AM-PRO kan dog være betænkelig ved, om kvaliteten af anmeldelserne forringes, hvis anmeldelse først sker efter flere dages fravær.

FH, Malerforbundet, Reddernes Fagforening og en privat borger støtter ikke forslaget om at lempe arbejdsgivers anmeldepligt.

Akademikerne og Reddernes Fagforening udtrykker bekymring for forslaget om at lempe arbejdsgivers anmeldepligt. Akademikerne mener, at de foreslåede ændringer vil forringe muligheden for opfølgning på og forebyggelse af arbejdsulykker.

DA og Lederne bakker op om og kan tilslutte sig lovforslaget om tydeliggørelse af Sikkerhedsstyrelsens tilsynsforpligtelser efter autorisationsordningen på asbestområdet.

***Beskæftigelsesministeriets bemærkninger***

*Lempelsen af anmeldepligten for arbejdsulykker har til formål at forenkle de administrative processer for arbejdsgiverne ved mindre alvorlige arbejdsulykker, samtidig med, at de mere alvorlige ulykker fortsat skal anmeldes. Arbejdsulykker, som vurderes at kunne udløse ret til erstatning m.v. efter arbejdsskadesikringsloven, vil også fortsat skulle anmeldes – også ved fravær under tre dage.*

*I forhold til KL’s ønske om ikrafttrædelse den 1. januar 2026, bemærker Beskæftigelsesministeriet, at ikrafttrædelsestidspunktet blandt andet er valgt af hensyn til at sikre, at det er muligt at foretage de fornødne IT-mæssige tilpasninger m.v. af anmeldesystemet, ligesom arbejdsgiverne får en periode til at omstille sig til ændrede anmelderegler.*

*Beskæftigelsesministeriet har i øvrigt taget høringsparternes generelle bemærkninger til efterretning.*

# Bemærkninger til de enkelte dele af lovforslaget

## Lempelse af anmeldepligten ved arbejdsulykker

Tilskadekomnes retstillingAM-PRO udtrykker bekymring for om skadelidte, der vælger at komme på arbejde dagen efter en ulykke (fx. smæld i skulder, ryg etc.) og så først efter nogle dage erkender, at de må sygemelde sig pga. smerter, med den foreslåede ordning endnu lettere risikerer at "falde mellem to stole", så de hverken får anerkendt deres skader som ulykkessag eller som erhvervssygdomssag.

FH stiller sig uforstående over for ændringen, som de bemærker har en begrænset effekt på de administrative byrder, og som de mener vil medføre betydelig risiko for mindre beskyttelse af lønmodtagerenes sikkerhed og sundhed, herunder svagere retstilling for tilskadekomne, der rammes af en arbejdsulykke i forhold til erstatning.

***Beskæftigelsesministeriets bemærkninger*** *Beskæftigelsesministeriet bemærker, at forslaget ikke vurderes at få konsekvenser for tilskadekomnes rettigheder efter arbejdsskadesikringsloven, idet arbejdsgiver fortsat vil skulle anmelde en arbejdsulykke, hvis arbejdsgiveren vurderer, at ulykkens følger kan udløse ret til erstatning mv. efter arbejdsskadesikringsloven. Arbejdsgiver vil således skulle foretage denne vurdering på samme måde som efter gældende regler. Tilskadekomne vil stadig have samme adgang og ret til erstatning som hidtil.*

### **Arbejdsgivers pligt til ulykkesforebyggelse**

Akademikerne anfører, at forpligtelsen til at anmelde en arbejdsulykke allerede efter første fraværsdag medvirker til, at arbejdsgivere tidligt tager hånd om ulykken.

FH udtrykker bekymring om betydelig risiko for forringelser i arbejdspladsernes forebyggende indsats af arbejdsulykker.

***Beskæftigelsesministeriets bemærkninger***

*Beskæftigelsesministeriet bemærker, at det fortsat er arbejdsgiverens pligt at sørge for, at arbejdsforholdene er sikkerheds- og sundhedsmæssigt fuldt forsvarlige samt at følge op på ulykker og tilløb til ulykker i samarbejde med arbejdsmiljøorganisationen.*

**Arbejdsskadestatistik**
FH anfører, at lovændringen vil bryde kontinuiteten i arbejdsskadestatistikkerne og gøre det vanskeligere af følge udviklingen af arbejdsulykker over tid. FH mener, at datakvaliteten og troværdigheden i arbejdsmiljøstatistikken reduceres og undergraver forudsætningerne for en langsigtet og dokumenteret indsats på området og en politisk prioritering af arbejdsmiljøindsatsen til forebyggelse af arbejdsulykker.

Akademikerne påpeger, at anmeldelsen af arbejdsulykker generelt bidrager til at skabe overblik over, hvilke typer ulykker der forekommer i forskellige brancher, der øger muligheden for en bedre og mere systematisk forebyggelse baseret på branchespecifikke risici.

Malerforbundet vurderer, at ændringen vil medføre en forringelse af statistik, svække forebyggelse af skader samt medføre en yderst forringet retssikkerhed for den tilskadekomne. Malerforbundet anfører, at hvis ikke ulykker med småskader bliver registreret, vil det medføre et øget mørketal i antallet af arbejdsulykker, og det vil dermed give et forvrænget billede af antallet af arbejdsulykker.

Reddernes Fagforening mener, at den foreslåede ændring fjerner et væsentlig fokus fra den akkumulerede belastning af gentagne arbejdsulykker, der tilsammen danner et væsentligt billede af den enkelte arbejdsplads, og dens evne til at forebygge de mindre arbejdsskader, der akkumuleret over tid kan føre til arbejdsbetinget sygdom.

***Beskæftigelsesministeriets bemærkninger****Beskæftigelsesministeriet bemærker, at det er korrekt, at lovændringen vil føre til en ændring i de data, der indgår i Arbejdstilsynets ulykkesstatistik. Data er opdelt på fraværsdage, hvorfor ændringen alene vil have betydning for arbejdsulykkerne med fravær for én til tre dage, mens data om arbejdsulykker med mindst 4 dages fravær vil være uændret. Ændringen vurderes derfor at have mindre betydning i forhold til Arbejdstilsynets ulykkesstatistik.*

*Beskæftigelsesministeriet vurderer dertil, at ændringen ikke vil svække Arbejdstilsynets arbejdsmiljøindsats, idet indsatsen står på et datagrundlag, der ud over data om anmeldte ulykker og erhvervssygdomme også omfatter andre typer viden, fx data og registreringer fra tilsyn og ulykkesundersøgelser, data fra undersøgelsen ’National Overvågning af Arbejdsmiljøet blandt Lønmodtagere’ (NOA-L) samt viden og data fra forskning. Tilsvarende er Arbejdstilsynets tilsynsindsats baseret på data, hvor der indgår en flerhed af kriterier.*

### **Forslag til yderligere lempelse af anmeldepligten**

DA bemærker, at lovændringen ikke er helt i tråd med rammedirektivet om arbejdsmiljø (direktiv 89/391/EØF), og at det bør formuleres i overensstemmelse hermed, så der alene stilles krav om indberetning af ulykker, der medfører *mere* end tre dages fravær.

KL anfører, at de gerne havde set, at anmeldepligten skulle afhænge af, om ulykken antages at kunne begrunde krav på ydelser efter arbejdsskadesikringsloven.

***Beskæftigelsesministeriets bemærkninger*** *Rammedirektivet for arbejdsmiljø indeholder bestemmelser om registrering af arbejdsulykker, herunder kravet om at arbejdsgiveren skal føre en liste over arbejdsulykker, der har medført arbejdsudygtighed i mere end tre arbejdsdage. Der er efter rammedirektivet ikke krav om, at denne liste, som arbejdsgiveren selv skal føre, skal sendes til myndighederne. Bestemmelsen i rammedirektivet om, at arbejdsgiveren skal rapportere om arbejdsulykker til myndighederne, går ud på, at dette skal ske i overensstemmelse med national lovgivning eller praksis.*

*Derudover bemærker Beskæftigelsesministeriet, at fraværskriteriet på mindst tre dages fravær er inspireret af opsamlingen på mulige initiativer til lempelse af administrative byrder for erhvervslivet i bilag 189 til ERU alm. del fra 2024, hvor DA foreslår at lempe anmeldepligten for arbejdsulykker.*

*Beskæftigelsesministeriet foretager på baggrund af ovenstående ikke ændringer i lovforslaget.*

## Tydeliggørelse af Sikkerhedsstyrelsens tilsyn med autorisationsordningen på asbestområdet

Lederne bemærker i forhold til Sikkerhedsstyrelsens tilsyn på asbestområdet, at det er væsentligt, at der sker koordination mellem Sikkerhedsstyrelsen og Arbejdstilsynet.

***Beskæftigelsesministeriets bemærkninger*** *Beskæftigelsesministeriet kan oplyse, at Sikkerhedsstyrelsen og Arbejdstilsynet allerede har et veletableret samarbejde om autorisationsordningen.*

## Ordensmæssige ændringer som følge af nedlæggelsen af Finanssektorens Arbejdsgiverforening

Finans Danmark kvitterer for, at Finanssektorens repræsentation i Arbejdsmiljøklagenævnet tilrettes i overensstemmelse med den nye virkelighed således at, »Finanssektorens Arbejdsgiverforening« ændres til »Finans Danmark/Arbejdsgiver og F&P Arbejdsgiver«.

***Beskæftigelsesministeriets bemærkninger*** *Beskæftigelsesministeriet har noteret sig, at der kvitteres for ændringen.*